**Notă de argumentare**

**privind aprobarea semnării Acordului de împrumut dintre Guvernul Republicii Moldova, reprezentat de Ministerul Finanțelor, și Agenția Japoneză pentru Cooperare Internațională pentru realizarea Programului „Politici de dezvoltare întru redresarea economică”.**

1. **Descrierea Acordului**

1. *Informații generale*

La data de 26 iulie 2022, Ministerul Finanțelor a înaintat către Agenția Japoneză pentru Cooperare Internațională (JICA) o solicitare de suport financiar în vederea finanțării deficitului bugetului de stat. Drept urmare, Guvernul Japoniei și-a arătat disponibilitatea de a finanța Guvernul Republicii Moldova în implementarea politicilor de redresare economică.

Acordul în cauză este constituit din 3 articole și cinci anexe, care conține clauze privind suma și scopul împrumutului, procedura de debursare, condițiile financiare etc.

2. *Informații privind conținutul acordului:*

Acordul de împrumut ce urmează a fi încheiat cu Agenția Japoneză pentru Cooperare Internațională prevede contractarea unui împrumut în sumă de 13,5 mlrd yeni japonezi, în vederea implementării politicilor de dezvoltare întru redresarea economică a Republicii Moldova.

Prezentul Acord nu amendează, nu implementează şi nici nu substituie vreun Acord existent. Acordul urmează să fie întocmit pe o perioadă de 40 de ani (10 ani – perioada de grație și 30 de ani – perioada de rambursare).

1. **Analiza de impact**

*Informații generale:*

Obiectivul finanțării este de a sprijini reformele politice și instituționale ale Republicii Moldova prin atenuarea impactului războiului din Ucraina asupra refugiaților și gospodăriilor, construirea rezilienței și creșterea competitivității pentru a reduce vulnerabilitățile la șocuri viitoare, contribuind astfel la promovarea stabilizării economice și eforturile de dezvoltare ale Republicii Moldova. Acest Acord prevede cofinanțarea Programului Băncii Mondiale „Răspuns de Urgență Moldova, Reziliență și Competitivitate – DPO 2”.

Totodată, ce ține de condiționalitățile oferirii împrumutului, sunt prevăzute 10 acțiuni prioritare, dintre care 8 acțiuni prioritare aferente Programului Băncii Mondiale „Răspuns de Urgență Moldova, Reziliență și Competitivitate – DPO 2” și alte 2 acțiuni prioritare suplimentare ale JICA (nr.9 și nr.10) care au drept scop îmbunătățirea sistemului medical al Republicii Moldova, precum și promovarea întreprinderilor mici și mijlocii. Acestea sunt legate de cooperarea anterioară și în curs a JICA cu Republica Moldova, în strânsă consultare cu ministerele de resort, adică Ministerul Sănătății și Ministerul Dezvoltării Economice și Digitalizării/I.P. ODA. Toate acțiunile respective au fost realizate de Republica Moldova.

*Aspectul politic, cultural și social:* Acordul nu contravine politicii interne și externe promovate de Republica Moldova. Acordul menționat va aduce efecte directe și indirecte pozitive asupra relațiilor bilaterale și multilaterale cu toate statele lumii și organizațiile internaționale prin creșterea credibilității în raport cu partenerii de dezvoltare și donatorii.

*Aspectul economic și de mediu:* Proiectul Acordului nu conține prevederi care ar avea repercusiuni negative asupra economiei și mediului Republicii Moldova. Acest Acord are drept scop susținerea bugetului de stat prin finanțarea politicilor de dezvoltare întru redresarea economică a Republicii Moldova, în special se propune sporirea sistemului medical și cel al afacerilor.

*Aspectul normativ:* Proiectul Acordului menționat este compatibil cu prevederile Constituției Republicii Moldova, Carta ONU, alte tratate internaționale în vigoare angajamente asumate de țara noastră pe plan internațional sau regional, precum cu legislația UE. Încheierea Acordului prevede elaborarea unor planuri de acțiuni și strategii de management în domeniul sănătății și cel al afacerilor întru dezvoltarea acestora.

Acordul respectiv urmează a fi ratificat de către Parlament.

*Aspectul instituțional şi organizatoric*: În vederea realizării prevederilor prezentului Acord, nu este necesară înființarea structurilor noi sau modificarea celor existente.

*Aspectul financiar:* Acordul prevede contractarea unui împrumut în sumă totală de 13.500,0 mil. Yeni japonezi pentru o perioadă de patruzeci (40) de ani, inclusiv perioade de grație de zece (10) ani, la rata dobânzii – rata de referință Tokyo Term Risk Free Rate (TORF) pentru 6 luni plus marja de 1,3 p.p. anual, comisionul unic constituie 0,1% calculat din suma împrumutului. Totodată, împrumutul va fi pus la dispoziție pentru a putea fi debursat timp de doi (2) ani de la data semnării Acordului.

*Aspectul temporar*: Acordul prevede finanțarea cheltuielilor bugetare viitoare sau executate de la data de 01 ianuarie 2023. Totodată, la solicitarea partenerului japonez, Guvernul Republicii Moldova, reprezentat de Ministerul Finanțelor, trebuie să furnizeze informația și datele referitoare la utilizarea surselor din Împrumut și progresul implementării Programului. Cele două Guverne trebuie să se consulte asupra oricărei probleme ce intervine în implementarea Acordului. Ulterior finisării Acordului, Republica Moldova nu deține careva eventuale obligații față de Guvernul Japoniei.

1. **Rezultatele negocierilor**

În vederea negocierii Acordului de împrumut dintre Guvernul Republicii Moldova, reprezentat de Ministerul Finanțelor, și Agenția Japoneză pentru Cooperare Internațională pentru realizarea Programului „Politici de dezvoltare întru redresarea economică” a fost împuternicită delegația oficială în baza Hotărârii Guvernului nr. 276/2023.

Negocierile au avut loc pe parcursul perioadei 15 mai 2023 – 04 iunie 2023 în limba engleză.

 Negocierile asupra proiectului Acordului de împrumut dintre Guvernul Republicii Moldova, reprezentat de Ministerul Finanțelor, și Agenția Japoneză pentru Cooperare Internațională pentru realizarea Programului „Politici de dezvoltare întru redresarea economică” au fost purtate de către delegația oficială de negociatori condusă de Secretarul de stat, Ministerul Finanțelor, dl Ion Gumene.

 În timpul negocierilor părțile au venit cu propuneri de ordin tehnic, care au fost luate în considerație și reflectate în versiunea finală a Acordului de împrumut (Procesul Verbal al negocierilor se anexează).

1. **Aspectul procedural al semnării/negocierii**

La etapa semnării Acordului de împrumut nu vor fi formulate rezerve și declarații.

 Versiunea în limba engleză a Acordului va fi limba de referință.

 Pentru semnarea Acordului din partea Republicii Moldova va fi împuternicită dna Veronica SIREȚEANU, ministrul finanțelor.

***Anexă:*** *4 file (Procesul Verbal al Negocierilor)*

**Ministru Veronica SIREȚEANU**